b'\n_START_ARTICLE_\nBen Hebard Fuller\n_START_SECTION_\n\xc5\xbdivljenjepis\n_START_PARAGRAPH_\n23. maja 1885 ga je doma\xc4\x8da dr\xc5\xbeava Michigan poslala na Pomorsko akademijo ZDA. Po diplomiranju je bil preme\xc5\xa1\xc4\x8den v Korpus mornari\xc5\xa1ke pehote Zdru\xc5\xbeenih dr\xc5\xbeav Amerike in imenovan za poro\xc4\x8dnika 1. julija 1891. On in \xc5\xa1est drugih \xc4\x8dastnikov iz njegove generacije so se udele\xc5\xbeili prvega te\xc4\x8daja za marinske \xc4\x8dastnike na novoustanovljeni Vstopni \xc5\xa1oli KMP ZDA, predhodnice dana\xc5\xa1nje The Basic School._NEWLINE_Udele\xc5\xbeil se je bitke za Novaleto (Filipini, 8. oktober 1899) in bitke za Tientsin (Kitajska, 18. julij 1900)._NEWLINE_Od 1904 do 1906 je slu\xc5\xbeil na pomorski postaji Honolulu (Havaji). Junija in julija 1908 je bil poslan z ekspedicijsko silo v Panamo, kjer je od avgusta istega leta do januarja 1910 poveljeval marinskemu bataljonu v Camp Elliot (Panama). Od marca do junija 1911 je bil poveljnik 3. marinskega polka (Camp Meyer, Guantanamo Bay, Kuba)._NEWLINE_Od 1911 do 1915 je poveljeval razli\xc4\x8dnim postojankam in bazam v ZDA; v tem \xc4\x8dasu je tudi kon\xc4\x8dal te\xc4\x8daj za \xc4\x8dastnike vojnih enot na Voja\xc5\xa1kih slu\xc5\xbebenih \xc5\xa1olah (Fort Leavenworth, Kansas) in te\xc4\x8daj na Vojnem kolid\xc5\xbeu KOV ZDA (Washington, D.C.). Od januarja 1915 do junija 1916 je bil flotni marinski \xc4\x8dastnik pri atlantski floti; nakar je bil poslan na Pomorski vojni kolid\xc5\xbe (Newport, Rhode Island), ki ga je uspe\xc5\xa1no kon\xc4\x8dal._NEWLINE_Avgusta 1918 je bil imenovan za poveljnika 2. marinske brigade v Dominikanski republiki, kjer je ostal do oktobra 1920. Od decembra 1919 do oktobra 1920 je bil tudi\xc2\xa0\xc2\xbbSekretar dr\xc5\xbeave, notranjih zadev, policije, vojne in mornarice\xc2\xab\xc2\xa0v \xc5\xa1tabu voja\xc5\xa1kega guvernerja Santa Dominge._NEWLINE_Od novembra 1920 do julija 1922 je bil v \xc5\xa1tabu Pomorskega vojnega kolid\xc5\xbea; od julija 1922 do januarja 1923 je poveljeval \xc5\xa0olam KMP ZDA (Quantico, Virginija). Januarja 1924 je prevzel poveljstvo 1. marinske brigade (Port-au-Prince, Haiti), kjer je ostal do 8. decembra 1924._NEWLINE_Po vrnitvi v ZDA, je bil dodeljen HQMC kot predsednik marinskega preiskovalnega in upokojitvenega odbora; to mesto je zasedal do julija 1928, nato je bil imenovan za pomo\xc4\x8dnika komandanta. Po smrti komandanta Nevilleja je bil 9. julija 1930 povi\xc5\xa1an v generalmajorja in imenovan za komandanta Korpusa mornari\xc5\xa1ke pehote Zdru\xc5\xbeenih dr\xc5\xbeav Amerike. 1. marca 1934 se je upokojil, ko je dosegel starost obvezne upokojitve._NEWLINE_Umrl je 8. junija 1937 v Pomorski bolni\xc5\xa1nici ZDA (Washington D.C.) in bil pokopan 11. junija na pokopali\xc5\xa1\xc4\x8du Pomorske akademije ZDA zraven groba svojega sina, stotnika Edwarda C. Fullerja, ki je kot pripadnik 6. marinskega polka padel med prvo svetovno vojno pri Belleau Woodu.'